HUMANITARNI KONCERT UČENIKA GIMNAZIJE TITUŠA BREZOVAČKOG IZ ZAGREBA ZA DJECU BEZ RODITELJA "Kuće Svetog Josipa za nezbrinutu djecu" iz Hrvatskog Leskovca i Herminu Stefanović POD NAZIVOM

**"DON 10 – DISONANTNA SLAGALICA“**

 Poštovani!

         Svake godine 19. ožujka, na blagdan sv. Josipa, obilježavamo Dan škole. Ove  školske godine bismo voljeli velike obljetnice obilježiti svečanim humanitarnim koncertom učenika naše škole. Naime, Gimnazija Tituša Brezovačkog, ove, 2017. godine obilježava četiri značajne obljetnice: 25. godišnjicu osnivanja gimnazije, 70. godišnjicu suvremenog obrazovanja na adresi Habdelićeva 1, 385 godina početka školstva izgradnjom zgrade na adresi Habdelićeva 1 i najmlađu, 10. obljetnicu humanitarnog koncerta kojeg pripremaju učenici škole, a prihod je namijenjen djeci bez roditeljske skrbi - štićenicima Kuće svetog Josipa u Hrvatskom Leskovcu i našoj učenici Hermini koja se bori s teškom bolešću i teškim materijalnim stanjem. U našoj školi djeluje dramska skupina, zbor i brojni glazbeno talentirani učenici koji će upriličiti koncert.

 Budući da je sv. Josip zaštitnik obitelji, a djeca iz Kuće sv. Josipa ih nažalost nemaju, vjerujemo da bi naši učenici i njihovi roditelji rado pripomogli u organizaciji koncerta i prikupljanju sredstava za dobrobit onih kojima je pomoć potrebna.

Učenicima naše škole bila bi čast i zadovoljstvo prikazati djelić svojega kreativnog potencijala svojim kolegama, profesorima i roditeljima, a zadovoljstvo bi bilo još veće kada bi se pritom skupila određena sredstva, čime bi mališanima bez roditelja pokazali da im žele sretno djetinjstvo i odrastanje, nalik na njihovo.

Ponosno ističemo da je zahvaljujući entuzijazmu i trudu učenika i profesora te uz pomoć dobrih ljudi, u devet godina prikupljeno više od 200 000 kn.

 Poštovani,

veliko nam je zadovoljstvo pozvati Vas na humanitarni koncert

**"DON 10 – DISONANTNA SLAGALICA"**

u organizaciji Gimnazije Tituša Brezovačkog.

Učenici filmske i dramske radionice pod vodstvom profesora Marka Karduma te učenici glazbene radionice pod vodstvom profesorice Tine Cote u kojoj sudjeluju školski zbor te mladi pjevači, pripremili su i osmislili dramsko-glazbeni spektakl kojeg naši učenici i profesori poklanjaju djeci iz Kuće svetoga Josipa za nezbrinutu djecu iz Hrvatskog Leskovca.

Pozivamo Vas i Vaše prijatelje da nam se pridružite **17. ožujka 2017. godine u 18,00 sati u kino dvorani Studentskoga centra, Savska cesta 25, Zagreb**, kako bismo svi zajedno bili što brojnija publika koja će mališanima iz Kuće svetoga Josipa pružiti što više materijalne pomoći, ali i ljubavi i pažnje. Pomozite nam da ih uvjerimo kako se snovi mogu ostvariti, ako se u njih dovoljno snažno vjeruje i ako su uz njih dobri ljudi.

Cijena ulaznice za humanitarni koncert je 30,00 kuna.

Pozivamo vas da nam se priključite osobno i ispred institucije u kojoj radite te nam pomognete u što boljoj organizaciji humanitarnog koncerta bilo kao gledatelj ili suorganizator, bilo kao sponzor ili pokrovitelj. Vjerujemo da je dobra volja u svima nama velika i da svi zajedno malim ljudima želimo uljepšati uskrsne blagdane kada već to neće moći učiniti njihovi roditelji.

Veselimo se susretu i unaprijed zahvaljujemo.

S poštovanjem i zahvalnošću,

Gimnazija Tituša Brezovačkog

Damir Jelenski, prof.

ravnatelj Gimnazije Tituša Brezovačkog